प्रधानमंत्री नरेंद्र मोदी के स्वच्छता अभियान को अब उनकी पार्टी के मंत्रियों, विधायकों एवं सांसदों के नाम से लगे कूड़ेदान फेल करने में लगे हैं। बिना किसी योजना के गांव से लेकर शहर तक लगाए गए इन डस्टबिन से कूड़ा निकालने वाला कोई नहीं है। इन कूड़ेदान को खाली करने और इनके रखरखाव का जिम्मा लेने को भी कोई तैयार नहीं है। जिला प्रशासन भी अब तक केवल नगर परिषद को ही इन डस्टबिन को खाली करने के आदेश देता आ रहा है। स्वच्छता के नाम पर बड़े-बड़े अभियान चलाने के बाद गांव से लेकर शहर तक मंत्रियों के नाम से डस्टबिन लगा दिए गए हैं। मंत्रियों, विधायकों व सांसदों के नाम लिखे लगे इन कूड़ेदान को सार्वजनिक स्थानों पर अधिक संख्या में लगाया गया है, जहां पर अब लोगों ने कूड़ा गिराना भी शुरू कर दिया है।